कम्पनीको गत पुस २९ गते सम्पन्न ११औं वार्षिक साधारणसभाले आर्थिक वर्ष २०७३/७४ को कमाइबाट शेयरधनीलाई १३ प्रतिशत बोनस र ७ दशमलव ६८ प्रतिशत नगद लाभांश वितरण गर्ने प्रस्ताव पारित गरेको छ ।
लघुवित्तको यस वर्षको तेस्रो त्रैमाससम्ममा खुद नाफा ५३ प्रतिशत कम भएर ३ करोड ७२ लाख पुगेको छ । अघिल्लो आर्थिक वर्षको सोही अवधिमामा कम्पनीले ७ करोड ८५ लाख खुद मुनाफा कमाएको थियो ।
पूँजी वृद्धिसँगै खुद मुनाफा आएको कमीले गर्दा लघुवित्तको प्रतिशेयर आम्दानीमा ठूलो कमी आएको छ । गतवर्ष ४८ रुपैयाँ ५ पैसा रहेको प्रतिशेयर आम्दानी अहिले घटेर १६ रुपैयाँ २५ पैसामा सीमित हुन पुगेको छ ।
जगेडा कोषको आकार १८ प्रतिशत वृद्धि गरी २६ करोड २७ लाख सञ्चित गरेको छ । चुक्तापूँजीकै हाराहारीमा जगेडा कोष हुनुले कम्पनीको वित्तीय अवस्था मजबूत रहेको बुझ्न सकिन्छ ।
सापटी रकम ५ प्रतिशत वृद्धि भएर १ अर्ब ६० करोड रुपैयाँ पुगेको छ भने कर्जा सापट २५ प्रतिशत वृद्धि भएर ३ अर्ब ७५ करोड रुपैयाँ पुगेको छ । त्यस्तै, १ अर्ब ४० करोड रुपैयाँ निक्षेप सङ्कलन गरेको छ । निक्षेप सङ्कलन ३७ प्रतिशत बढाएको छ ।
प्रमुख आम्दानीको स्रोतमा रहेको खुद ब्याज आम्दानी ५ प्रतिशत कम भएको छ । लघुवित्तले खुद ब्याज आम्दानीबापत २२ करोड ५८ लाख कमाएको छ । यसमा २ करोड ८९ लाख रुपैयाँ प्रोभिजन गर्नुपरेको छ भने जोखीम कोषबाट रकम फिर्ता गरेको छैन ।
निष्क्रिय कर्जाको अनुपात शून्य दशमलव ८३ प्रतिशतबाट वृद्धि भएर १ दशमलव ५६ प्रतिशत पुगेको छ । त्यस्तै, निष्क्रिय कर्जाका लागि ८७ दशमलव ८५ प्रतिशत रकम प्रोभिजन गरेको छ ।
समीक्षा अवधिमा कम्पनीले ब्याज खर्च तथा अन्य सञ्चालन खर्चमा भएको वृद्धि र खराब कर्जाका लागि धेरै रकम प्रोभिजनको रूपमा छुट्याउनुपरेको छ । यसले खुद मुनाफा पूँजीवृद्धिको अनुपातमा अपेक्षित रूपमा बढ्न सकेको छैन । यसबाट कम्पनीलाई प्रतिशेयर आम्दानी सन्तुलनमा राख्न कठिन परेको देखिन्छ । यद्यपि, सापटी, निक्षेप र कर्जाको आकार बढाउन सक्नु कम्पनीको सकारात्मक पक्षको रूपमा छ ।
घट्दो प्रवृत्तिमा रहेको नेरुडे लेघुवित्त सोमवार भने उच्च अङ्क बढेको छ । सोमवार यस लघुवित्तको शेयरमूल्य २३ रुपैयाँ अर्थात् ३ दशमलव ११ प्रतिशत बढेर ७ सय ६२ रुपैयाँमा बन्द भएको छ भने यस कम्पनीको ३ हजार ८ सय ५८ कित्ता शेयर कारोबार भएको छ । केही साता यता प्रवृत्तिहीन अवस्थामा कारोबार हुँदै आएको यस लघुवित्तको शेयरमा सोमवार तुलनात्मक हिसाबले उच्च वृद्धि भएको हो ।
सोमवार नेरुडे लघुवित्तको शेयर मूल्य पाँचदिने मुभिङ एभरेजभन्दा माथि छ भने २१ दिने मुभिङ एभरेजभन्दा तल छ । शेयरमूल्य २१ दिने मुभिङ एभरेजभन्दा पनि माथि गएमा बढ्दो प्रवृत्ति पक्का हुनेछ ।
स्टोकास्टिक सूचक ओभरसोल्ड क्षेत्रबाट बढेर माथि आएको छ । यसले बजारमा नयाँ खरीदकर्ता भित्रिएको बुझाएको छ ।
नेरुडेको लामो अवधिको प्रवृत्ति घट्दो रहेको हुनाले १ दिनको बढाइलाई आधार मानेर बढ्दो प्रवृत्तिमा रहेको भन्न नमिल्ने अवस्था छ, जुन २१ दिने मुभिङ एभरेजले प्रस्ट पारेको छ । प्रस्ट सङ्केत पाएपछि मात्रै लगानीको निर्णय लिँदा उचित हुने देखिन्छ ।